

  **REPUBLIKA HRVATSKA**

**BRODSKO-POSAVSKA ŽUPANIJA**

 **OPĆINA REŠETARI**

KLASA:013-02/23-01/04

URBROJ: 2178-18-01/01-23-1

Rešetari, 25. rujan 2023. godine

**SAVJETOVANJE SA ZAINTERESIRANOM JAVNOŠĆU**

***Nacrt prijedloga Odluke o vrijednosti boda komunalne naknade***

1. **ZAKONSKA OSNOVA ZA DONOŠENJE ODLUKE**

• članak 91. stavak 2. i članak 98. Zakona o komunalnom gospodarstvu („Narodne novine“ br. 68/18,

 110/18, 32/20)

• članak 13. stavaka 1. Odluke o komunalnoj naknadi („Službeni glasnik Općine Rešetari“ br. 1/19)

Komunalna naknada je prihod proračuna jedinice lokalne samouprave koji se koristi za financiranje održavanja i građenja komunalne infrastrukture, a može se na temelju odluke predstavničkog tijela jedinice lokalne samouprave koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture.

Odluka o vrijednosti boda komunalne naknade donosi se na temelju članka 98. stavka 1. Zakona o komunalnom gospodarstvu („Narodne novine” br. 68/18, 110/18, 32/20) koji propisuje da predstavničko tijelo jedinice lokalne samouprave do kraja studenoga tekuće godine donosi odluku kojom se određuje vrijednost boda komunalne naknade (B) koja se primjenjuje od 01. siječnja iduće godine.

1. **OSNOVNA PITANJA KOJA SE DEFINIRAJU ODLUKOM**

Vrijednost boda komunalne naknade (B) određuje se u kunama po četvornome metru (m2) korisne površine stambenog prostora u prvoj zoni jedinice lokalne samouprave. Odlukom o komunalnoj naknadi sva naselja Općine Rešetari pripadaju prvoj zoni. Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture. Dosadašnjom Odlukom o vrijednosti boda komunalne naknade (B) (“Službeni glasnik Općine Rešetari“ broj 15/22) utvrđena je vrijednost boda za obračun komunalne naknade u visini od 0,64 EUR/4,32 kn godišnje po četvornom metru korisne površine.

Troškovi energenata, troškovi građevinskih radova, materijala  kao i svi ostali troškovi, koji utječu na procjenu troškova održavanja komunalne infrastrukture, potrebni za osiguranje obavljanja komunalnih djelatnosti, znatno su se povećali, iz čega proizlazi da ostvarena sredstva komunalne naknade u odnosu na procjenu troškova održavanja komunalne infrastrukture, nisu dostatna za trajno i kvalitetno obavljanje komunalnih djelatnosti, odnosno za održavanje komunalne infrastrukture u stanju funkcionalne ispravnosti sukladno Zakonu o komunalnom gospodarstvu („Narodne novine” br. 68/18, 110/18, 32/20).

Rast cijena dobara i usluga utječe na sve sektore pa je tako u proteklom razdoblju zabilježen značajan porast troškova materijala, energenata i radne snage koji su povezani s održavanjem komunalne infrastrukture. (Prema podacima Državnog zavoda za statistiku, ukupna stopa inflacije od siječnja 2019. do svibnja 2023. godine iznosila je 24,3%.)

Održavanje i uređenje komunalne infrastrukture neizbježno povećava troškove te je nužno sagledati sve izvore održavanja i povećati vrijednost boda komunalne naknade stoga se predlaže povećanje vrijednosti boda komunalne naknade sa dosadašnjih 0,64/m² EUR na 0,72 EUR/m².

Pozivamo Vas da dostavite svoje prijedloge, komentare i primjedbe na predloženi *Nacrt prijedloga Odluke o vrijednosti boda komunalne naknade* putem e-maila na adresu opcina-resetari@sb.t-com.hr na obrascu u prilogu.

**Savjetovanje s javnošću je otvoreno je od 25. rujna do 24. listopada 2023. godine.**

Mišljenja, prijedlozi i primjedbe za vrijeme trajanja javne rasprave i savjetovanja mogu se uputiti putem obrasca (u prilogu) na stranici Savjetovanje sa zainteresiranom javnošću. Prijedlozi, komentari i primjedbe moraju sadržavati adresu podnositelja i biti čitko i razumljivo napisani, uz jasno navođenje dijela Nacrta prijedloga Odluke na koje se odnose te biti dostavljeni u gore navedenom roku.

Po završetku savjetovanja svi prijedlozi pristigli u propisanom razdoblju, biti će pregledani i razmotreni te će se o istom sastaviti *Izvješće o usvojenim i odbijenim prijedlozima* koje će biti javno objavljeno na web stranici Općine Rešetari – [www.resetari.hr](http://www.resetari.hr).

Na temelju pristiglih prijedloga sudionika savjetovanja formulirat će se konačni tekst *Prijedloga* *Odluke o vrijednosti boda komunalne naknade* o čijem će usvajanju raspravljati Općinsko vijeće Općine Rešetari kao nadležno predstavničko tijelo.

 ***NAČELNIK***

 ***Zlatko Aga***